-Բացօթյա մարզումները մի քանի ուղղությամբ են անցկացվում: Կազմակերպվում են մարզումներ, որոնք անցկացնում են մեր կենտրոնի ավագ սաները, հետևորդները... Գործում է նաև մեր կենտրոնի շրջանակում ստեղծված Ազատամարտի մասնակիցների միավորման կրթական կառույցը: Այստեղ ազատամարտիկները հնարավորություն են ունենում իրենց փորձը փոխանցելու երիտասարդ սերնդին: Եվ սա, կարծում եմ, միակ կենտրոնն է ՀՀ-ում, որը, կարողանալով ազատամարտիկներին տալ այդ հնարավորությունը, ինչ-որ կերպ նաև սոցիալական խնդիր է լուծում: Բայց այնքան ֆինանսական կողմը չէ իրենց համար կարևոր, որքան զցացողությունը, որ իրենք դեռ պետք են: Նաև շատ կարևոր է, որ երիտասարդները հասկանան, թե ավագ սերունդը հանուն ինչի գնաց պատերազմ և ինչ գնով կերտեց մեր հաղթանակը: Արցախյան ազատամարտը մեր պատմության ամենալուսավոր էջերից է, դարեր ի վեր հաղթանակներ չտեսած մեր ազգը նորից վերածնվեց այս հաղթանակով, թևավորվեց, կարևոր է, որ այս գիտակցությամբ դաստիարակվի այս մեր երիտասարդ սերունդը, որովհետև ոգու ամրությունը հաղթանակի կարևորագույն գրավականներից է: Շատ ռազմական ստրատեգներ են խոսել այս մասին, և մի բան հստակ է ու անհերքելի. Արցախյան պատերազմում հաղթեց մեր ոգին, ազգային արժանապատվությունը: